Betogers steek vragmotors aan die brandDie uitgebrande wrak van een van die vragmotors wat die N6 aan die brand gesteek is. Foto: SAPD Oos-Kaapse polisie hou ŉ wakende oog oor die situasie op Stutterheim nadat betogers vroeg Woensdagoggend twee vragmotors op die N6 aan die brand gesteek het. Kapt. Siphokazi Mawisa, Oos-Kaapse polisiewoordvoerder, sê die brandstigters het bosse langs die pad ingevlug nadat die polisie van rubberkoeëls gebruik gemaak het om die skare uiteen te jaag. Die nasionale pad is intussen vir alle voertuie oopgestel, het Mawisa aan Maroela Media gesê, nadat net kleiner voertuie vroeër daar verby kon kom omdat die wrakke van die uitgebrande voertuie nog verwyder moes word. “Die situasie is nou weer onder beheer,” het sy gesê, “maar ons bly op die toneel om dit te monitor.” Beamptes ondersoek ŉ saak van opsetlike saakbeskadiging, maar teen laat Woensdagoggend is niemand nog in hegtenis geneem nie. Die onluste op Stutterheim het net langer as ŉ maand gelede begin toe inwoners van ŉ plaaslike township voor die munisipale gebou op die dorp teen werkloosheid betoog het. Kort daarna is etlike munisipale geboue afgebrand en ŉ vragmotor, ook op die N6, begin November uitgebrand.